Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 3/05)

Evropska komisija je ta zahtevek za manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„MELON DU QUERCY“

EU št.: PGI-FR-0086-AM03 – 11.4.2017

ZGO ( X ) ZOP ( )

1. Ime

„Melon du Quercy“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Melone spadajo v sorto charentske vrste, imajo gladko, hrapavo ali mrežasto lupino zelene, sive, spreminjaste ali rumene barve ter oranžno meso, tehtajo pa najmanj 450 g.

Sadeži so celi, zdravi, na videz sveži, čvrsti, čisti in dobre kakovosti; če so pobrani s pecljem, mora biti ta krajši od 2 cm.

Refraktometrični indeks je najmanj 11 °Brix.

Melone „Melon du Quercy“ se dajejo v prodajo cele in zapakirane. Največja melona pri nobenem pakiranju ne sme biti za več kot 30 % težja od najmanjše melone.

V vsaki enoti pakiranja so lahko le homogene melone, torej melone enake kakovosti, dozorelosti in barve.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Gojenje, odobritev kakovosti in sortiranje melon „Melon du Quercy“ potekajo na geografskem območju ZGO.

Odobritev kakovosti in sortiranje potekata na navedenem geografskem območju, saj sta ključna za dobro izbiro melon, ki bi lahko dobile označbo ZGO; izvajajo ju pridelovalci, usposobljeni za presojanje optimalne dozorelosti melon na podlagi barve lupine in vsebnosti sladkorja, izmerjene z refraktometrom.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje in posamično označevanje melon z nalepkami potekata na geografskem območju ZGO.

Pakiranje se izvaja sočasno z odobritvijo kakovosti, sortiranjem in posamičnim označevanjem melon „Melon du Quercy“ z nalepkami, da se omeji ravnanje z njimi, ki bi lahko poslabšalo kakovost melon. Ti postopki namreč potekajo zelo hitro, da bi bile lahko melone dane na trg v šestih dneh po pobiranju.

Poleg tega je sledljivost zagotovljena s posamičnim označevanjem melon in pakiranji, označenimi kot „Melon du Quercy“, ter z vzpostavitvijo posebne evidence zalog.

3.6 Posebna pravila za označevanje proizvoda, za katerega se uporablja registrirano ime

Na vsakem pakiranju mora biti navedeno ime zaščitene geografske označbe „Melon du Quercy“, napisano s črkami, ki so vsaj enake polovici velikosti največjih črk na pakiranju.

Poleg tega je vsaka melona označena s samolepilno nalepko, na kateri je ime zaščitene geografske označbe „Melon du Quercy“, napisano s črkami, ki so vsaj enake polovici velikosti največjih črk na nalepki, z izjemo črk v simbolu ZGO Evropske unije.

4. Jedrnata opredelitev geografskega območja

Geografsko območje ZGO „Melon du Quercy“ zajema naslednje občine:

departma Lot:

občine: Aujols, Bach, Bagat-en-Quercy, Belfort-du-Quercy, Belmont-Sainte-Foi, Le Boulvé, Cambayrac, Carnac-Rouffiac, Castelnau-Montratier -Sainte-Alauzie, Cézac, Cieurac, Concots, Cremps, Escamps, Fargues, Flaujac-Poujols, Floressas, Fontanes, L’Hospitalet, Labastide-Marnhac, Laburgade, Lacapelle-Cabanac, Lalbenque, Lascabanes, Mauroux, Le Montat, Montcuq-en-Quercy-Blanc, Montdoumerc, Montlauzun, Pern, Saint-Cyprien, Saint-Daunès, Saint-Laurent-Lolmié, Saint-Matré, Saint-Pantaléon, Saint-Paul- Flaugnac, Saux, Sauzet, Sérignac, Vaylats in Villesèque;

departma Lot-et-Garonne:

občine: Anthe, Auradou, Beauville, Blaymont, Bourlens, Castelculier, Cauzac, Cazideroque, Clermont-Soubiran, Courbiac-Dausse, Dondas, Engayrac, Frespech, Grayssas, Hautefage-la-Tour, Lafox, Masquières, Massels, Massoulès, Montayral, Penne-d’Agenais, Puymirol, Saint-Caprais-de-Lerm, Saint-Jean-de-Thurac, Saint-Martin-de-Boville, Saint-Maurin, Saint-Pierre-de-Clairac, Saint-Romain-le-Noble, Saint-Sylvestre-sur-Lot, Saint-Urcisse, Saint-Vite, Tayrac, Thézac, Tournon-d’Agenais, Trémons, Trentels in Saint-Georges;

departma Tarn-et-Garonne:

kantoni: Aveyron-Lère, Moissac, Pays de Serres – Sud Quercy, Quercy-Aveyron;

občine: Boudou, Bourg-de-Visa, Brassac, Bruniquel, Castelsagrat, Cayriech, Corbarieu, Gasques, Genebrières, Goudourville, Labastide-de-Penne, Lapenche, Lavaurette, Léojac, Malause, Monclar-de-Quercy, Montauban, Monteils, Montjoi, Mouillac, Perville, Pommevic, Puygaillard-de-Quercy, Puylaroque, Reyniès, Saint-Cirq, Saint-Clair, Saint-Georges, Saint-Nauphary, Saint-Nazaire-de-Valentane, Saint-Paul-d’Espis, Saint-Vincent-Lespinasse, La Salvetat-Belmontet, Septfonds, Valence, Varennes, Verlhac-Tescou in Villebrumier.

5. Povezava z geografskim območjem

Posebnosti geografskega območja

Za podnebje geografskega območja je značilno, da se izmenjujejo oceanski (hladni in vlažni) in sredozemski (vroči in suhi) zračni tokovi, ki povzročajo temperaturne razlike. Tovrstno zmerno podnebje je primerno za pridelavo melon.

Uporabljene površine so ilovnato-apnenčaste. Lastnosti tovrstnih tal so posebno primerne za pridelavo melon.

Posebnosti proizvoda

Melone „Melon du Quercy“ izhajajo iz sort charentske vrste, katerih lupina je gladka, mrežasta ali hrapava ter ima bolj ali manj izrazite brazde.

Zanje je značilno sočno, čvrsto in hkrati topljivo meso oranžne barve.

Izbira sort po agronomskih in aromatičnih merilih (npr. okus), ki se jim pridružujejo ilovnato-apnenčasta tla, značilnosti podnebja in merila v zvezi s pobiranjem (optimalna dozorelost), so odločilni dejavniki za pridelavo sadežev, ki se odlikujejo po sladkem okusu (najmanj 11 °Brix), razvitima vonju in okusu ter izraziti in značilni aromi.

Vzročna povezava

Pedoklimatske razmere na navedenem geografskem območju pripomorejo k aromatičnosti sadežev.

Po eni strani ilovnato-apnenčasta tla z uravnoteženo sestavo in dobro prezračenostjo omogočajo pravilno rast rastlin in optimalno ravnotežje mineralov v sadežih.

Po drugi strani na razvoj ploda vpliva posebno podnebje območja Quercy, zaradi katerega je število sadežev na sadiko optimalno. Vsak sadež tako bolje črpa hranila. Prevladujoči (vroči in suhi) sredozemski zračni tokovi obenem spodbujajo zorenje sadežev, zlasti poleti.

Kakovost melon „Melon du Quercy“ temelji tudi na znanju pridelovalcev v sektorju melon „Melon du Quercy“. To se kaže zlasti v izbiri sort, ki so posebno prilagojene območju pridelave, pobiranju ob optimalni dozorelosti in optimalnem času, v katerem se pobrane melone pripravijo za prodajo.

Sloves melon „Melon du Quercy“ se je razširil zaradi zgodnje identifikacije, ki so jo leta 1994 uvedli njihovi pridelovalci. K slovesu pripomorejo številne prireditve, ki spremljajo njihovo prodajo, na primer praznovanje Belfort du Quercy, ki poteka sredi avgusta, ali odprtje sezone, kot so ga v prostorih prefekture departmaja Lot pripravili julija 1994 in o katerem so obsežno poročali lokalni mediji. O odličnosti melon iz Quercyja je julija 1996 poročal tudi dnevnik Dépêche du Midi.

Sklic na objavo specifikacije

(drugi pododstavek člena 6(1) te uredbe)

https://extranet.inao.gouv.fr/fichier/FinPNOCDCIGPMelonDuQuercy2017.pdf

(1) UL L 179, 19.6.2014, str. 17.